NARIADENIE RADY (ES) č. 734/2007
z 11. júna 2007,
ktorým sa mení a dopĺňa nariadenie (EHS) č. 1883/78, ktorým sa stanovujú všeobecné pravidlá pre financovanie intervencií Záručnou sekciou Európskeho poľnohospodárskeho usmerňovacieho a záručného fondu
RADA EURÓPSKEJ ÚNIE,
so zreteľom na Zmluvu o založení Európskeho spoločenstva, a najmä na jej článok 37 ods. 2 tretí pododsek,
so zreteľom na návrh Komisie,
so zreteľom na stanovisko Európskeho parlamentu (1),
keďže:
(1)
Pre intervenčné opatrenia, pre ktoré v pravidlách organizácie trhu nebola stanovená suma na jednotku, boli základné pravidlá financovania Spoločenstva stanovené nariadením (EHS) č. 1883/78 (2), najmä pokiaľ ide o metódu stanovovania súm, ktoré sa majú financovať, financovanie výdavkov vyplývajúcich z viazania finančných prostriedkov potrebných na intervenčný nákup, ohodnocovanie zásob, ktoré sa majú prevádzať z jedného roka do ďalšieho a financovanie výdavkov vyplývajúcich z hmotných opatrení týkajúcich sa uskladňovania.
(2)
Podľa článku 5 nariadenia (EHS) č. 1883/78 úrokové náklady vzniknuté členským štátom pri mobilizovaní finančných prostriedkov používaných na nákup produktov verejnou intervenciou financuje Spoločenstvo na základe jednotnej úrokovej sadzby.
(3)
Môže dôjsť k tomu, že v určitých členských štátoch sa nákup poľnohospodárskych produktov verejnou intervenciou môže financovať len za úrokové sadzby, ktoré sú podstatne vyššie ako je jednotná úroková sadzba.
(4)
Pokiaľ v takých prípadoch, v ktorých je priemerná úroková sadzba v priebehu tretieho mesiaca po referenčnom období určenom na zavedenie jednotnej úrokovej sadzby vyššia ako dvojnásobok jednotnej úrokovej sadzby pre daný členský štát, malo by sa prijať ustanovenie na uplatňovanie opravného mechanizmu. Časť tejto priemernej úrokovej sadzby by však mal naďalej znášať dotknutý členský štát, aby ho to podnietilo snažiť sa hľadať finančne najvýhodnejšiu metódu financovania.
(5)
Nariadenie (EHS) č. 1883/78 by sa preto malo zodpovedajúcim spôsobom zmeniť a doplniť.
(6)
Táto zmena pravidiel by sa mala vykonať na rozpočtové roky 2007 a 2008 a mala by sa uplatňovať od začiatku bežného rozpočtového roka,
PRIJALA TOTO NARIADENIE:
Článok 1
Tretí pododsek článku 5 nariadenia (EHS) č. 1883/78 sa týmto nahrádza takto:
„Odchylne od prvého pododseku, ak je priemerná úroková sadzba, ktorú znáša členský štát, v priebehu tretieho mesiaca po referenčnom období určenom na zavedenie jednotnej úrokovej sadzby Komisiou vyššia ako dvojnásobok jednotnej úrokovej sadzby, môže Komisia na rozpočtové roky 2007 a 2008 pri financovaní úrokových nákladov dotknutého členského štátu uhradiť sumu zodpovedajúcu úrokovej sadzbe, ktorú znáša tento členský štát, zníženú o jednotnú úrokovú sadzbu.“
Článok 2
Toto nariadenie nadobúda účinnosť dňom jeho uverejnenia v Úradnom vestníku Európskej únie.
Uplatňuje sa na výdavky, ktoré vznikli od 1. októbra 2006.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Luxemburgu 11. júna 2007